Konstabel sterf ook ná skote by Kaapstad-hospitaal klap(Foto: Jacques Weber/Facebook) Die 32-jarige polisiekonstabel van Seepunt in Kaapstad, wat in die New Somerset-hospitaal geskiet is, het Sondagoggend aan sy beserings beswyk. Lt.genl. Thembisile Patekile, provinsiale polisiekommissaris, het sy meegevoel betuig met die familie van die polisiebeampte. Die name van die twee ander pasiënte, onderskeidelik 42 en 48 jaar oud, wat tydens die skietvoorval dood is, is nog nie bekendgemaak nie. ŉ Ondersoek na die voorval duur steeds voort. Maroela Media het vroeër berig twee pasiënte is Saterdagaand dood en die polisiebeampte ernstig beseer toe ŉ 40-jarige man die beampte se vuurwapen by hom afgeneem en verskeie skote gevuur het. Brig. Novela Potelwa, woordvoerder van die polisie, het gesê die Seepunt-polisie het ŉ 35-jarige verdagte na New Somerset-hospitaal geneem vir mediese behandeling. “ŉ Man in die saal het die vuurwapen van ŉ polisiebeampte gegryp en hom deur die kop geskiet. Hy het nog skote gevuur op twee pasiënte wat naby hom was. Albei pasiënte is op die toneel dood verklaar en die 32-jarige polisiebeampte is ernstig beseer.” Polisiebeamptes op die toneel het die vuurwapen van die verdagte afgeneem en hom in hegtenis geneem.